Οδηγία 2001/90/ΕΚ της Επιτροπής

της 26ης Οκτωβρίου 2001

για έβδομη προσαρμογή στην τεχνική πρόοδο του παραρτήματος Ι της οδηγίας 76/769/ΕΟΚ του Συμβουλίου για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσης μερικών επικίνδυνων ουσιών κα παρασκευασμάτων (κρεόζωτο)

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων(1), όπως τροποποιήθηκε τελευταία από την οδηγία 2001/41/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 2α που προσετέθη με την οδηγία 89/678/ΕΟΚ του Συμβουλίου(3),

Εκτιμώντας τα ακόλουθα:

(1) Η οδηγία 94/60/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τη δέκατη τέταρτη τροποποίηση της οδηγίας 76/769/ΕΟΚ του Συμβουλίου για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων(4) επιβάλλει ορισμένους περιορισμούς κυκλοφορίας στην αγορά και χρήσεως κρεοζώτου.

(2) Μια πρόσφατη μελέτη(5), κατέληξε στο συμπέρασμα ότι το κρεόζωτο έχει μεγαλύτερες πιθανότητες να προκαλέσει καρκίνο από ό,τι εθεωρείτο μέχρι σήμερα.

(3) Η μελέτη διαβιβάστηκε στην επιστημονική επιτροπή για την τοξικότητα, την οικοτοξικότητα και το περιβάλλον (ΕΕΤΟΠ) προκειμένου να αξιολογηθεί από ομότιμους ειδικούς(6) και η ΕΕΤΟΠ κατέληξε στο συμπέρασμα ότι η μελέτη διενεργήθηκε σωστά και ότι υπάρχουν επιστημονικά στοιχεία που στηρίζουν την άποψη ότι υπάρχει κίνδυνος πρόκλησης καρκίνου στους καταναλωτές από κρεόζωτο με συγκέντρωση βενζο-α-πυρένιου (BaP) κάτω του 0,005 % κατά μάζα ή/και από ξύλο που περιέχει κρεόζωτο και ότι το μέγεθος του κινδύνου αποτελεί σαφώς λόγο ανησυχίας.

(4) Μια ανάλυση των πλεονεκτημάτων και των μειονεκτημάτων της επιβολής περαιτέρω περιορισμών για την κυκλοφορία στην αγορά και τη χρήση κρεοζώτου(7) κατέληξε μεταξύ άλλων στο συμπέρασμα ότι το κρεόζωτο βιομηχανικής χρήσεως που κυκλοφορεί εντός της Κοινότητας έχει ήδη, στην πλειονότητα του, συγκέντρωση BaP κάτω του 0,005 % κατά μάζα και υπέδειξε ότι οι κίνδυνοι για την υγεία από αυτό το κρεόζωτο ή/και από ξύλο που περιέχει τέτοιο κρεόζωτο είναι πιθανώς μικροί στις βιομηχανικές εφαρμογές.

(5) Η οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων προϊόντων στην αγορά(8) θα εναρμονίσει τη διαδικασία έγκρισης βιοκτόνων σε ευρωπαϊκό επίπεδο και ο κανονισμός (ΕΚ) αριθ. 1896/2000 του Συμβουλίου, της 7ης Σεπτεμβρίου 2000, για την πρώτη φάση του προγράμματος που περιλαμβάνεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τα βιοκτόνα προϊόντα(9) απαιτεί να εξετάζονται κατά προτεραιότητα τα συντηρητικά ξύλου στο πρόγραμμα αναθεώρησης που θέσπισε η οδηγία 98/8/ΕΚ. Εν αναμονή της εναρμόνισης των κανόνων βάσει της οδηγίας 98/8/ΕΚ, οι περιορισμοί για το κρεόζωτο θα πρέπει να προσαρμοστούν στην τεχνική πρόοδο.

(6) Η παρούσα οδηγία εκδίδεται με την επιφύλαξη της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(10), η οποία ορίζει ελάχιστες απαιτήσεις προστασίας των εργαζομένων, και των ειδικών οδηγιών της κατά την έννοια του άρθρου 16 παράγραφος 1 της εν λόγω οδηγίας και συγκεκριμένα της οδηγίας 90/394/ΕΟΚ του Συμβουλίου, της 28ης Ιουνίου 1990, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία(11) και της οδηγίας 98/24/ΕΚ του Συμβουλίου, της 7ης Απριλίου 1998, για την προστασία της υγείας και ασφάλειας των εργαζομένων κατά την εργασία από κινδύνους οφειλόμενους σε χημικούς παράγοντες(12).

(7) Τα μέτρα που προβλέπονται από την παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποσκοπούν στην εξάλειψη των τεχνικών εμποδίων στις συναλλαγές επικίνδυνων ουσιών και παρασκευασμάτων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι της οδηγίας 76/769/ΕΟΚ προσαρμόζεται στην τεχνική πρόδο όπως καθορίζεται στο παράρτημα της παρούσας οδηγίας.

Άρθρο 2

1. Τα κράτη μέλη εκδίδουν και δημοσιεύουν τις αναγκαίες διατάξεις για να συμμορφωθούν με την παρούσα οδηγία το αργότερο ως τις 31 Δεκεμβρίου 2002. Ενημερώνουν αμέσως την Επιτροπή σχετικά. Οι εν λόγω διατάξεις τίθενται σε εφαρμογή το αργότερο μέχρι τις 30 Ιουνίου 2003.

2. Όταν τα κράτη μέλη εκδίδουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 26 Οκτωβρίου 2001.

Για την Επιτροπή

Erkki Liikanen

Μέλος της Επιτροπής

(1) ΕΕ L 262 της 27.9.1976, σ. 24.

(2) ΕΕ L 194 της 18.7.2001, σ. 36.

(3) ΕΕ L 398 της 30.12.1989, σ. 24.

(4) ΕΕ L 365 της 31.12.1994, σ. 1.

(5) Dermal Carcinogenicity Study of two Coal Tar Products by Chronic Epicutateous Application in Male CD-1 mice (78 weeks), Final report made by the Fraunhofer Institute of Toxicity and Aerosol Research (Ανόβερο, Γερμανία).

(6) Γνωμοδότηση σχετικά με τον κίνδυνο πρόκλησης καρκίνου στους καταναλωτές από κρεόσωτο με συγκέντρωση κάτω των 50 ppm βενζο-α-πυρένιου ή/και από ξύλο που έχει υποστεί κατεργασία με κρεόσωτο και εκτίμηση του σχετικού μεγέθους του κινδύνου, η οποία διατυπώθηκε κατά την όγδοη σύνοδο ολομέλειας της ΕΕΤΟΠ. (Βρυξέλλες, 4 Μαρτίου 1999).

Internet: http://europa.eu.int/comm/food/fs/sc/sct/out29_en.html

(7) Analysis on the Advantages and Drawbacks of Restrictions on the Marketing and Use of Creosote, Risk and Policy Analysts Limited, (Νόρφολκ, Ηνωμένο Βασίλειο).

(8) ΕΕ L 123 της 24.4.1998, σ. 1.

(9) ΕΕ L 228 της 8.9.2000, σ. 6.

(10) ΕΕ L 183 της 29.6.1989, σ. 1.

(11) ΕΕ L 196 της 26.7.1990, σ. 1.

(12) ΕΕ L 131 της 5.5.1998, σ. 11.

ΠΑΡΑΡΤΗΜΑ

Το σημείο 32 του παραρτήματος Ι της οδηγίας 76/769/ΕΟΚ αντικαθίσταται από το ακόλουθο σημείο: >ΘΕΣΗ ΠΙΝΑΚΑ>